**Eleuterio González Salgado**, coñecido como **Leuter**, nado en Ourense o 18 de abril de 1899 e finado na mesma cidade o 29 de marzo de 1977, foi un mestre e destacado político galeguista. Alumno destacado de Vicente Risco na Escola Normal, axiña se converteu no seu amigo e colaborador.

Traxectoria
-----------

Banquete galeguista en Ourense en homenaxe a Emilia Docet e a Manuel Luís Acuña, en 1933. Na foto, entre outros, Vicente Risco, Ramiro Isla Couto, Leuter, Álvaro Cunqueiro, Ramón Otero Pedrayo, María Luz Morales, Eduardo Blanco Amor, Xoán Luís Ramos Colemán e Manuel Peña Rei
Membro da sección de Prehistoria do Seminario de Estudos Galegos desde 1926, participou na escavación de varios castros. Militou nas Irmandades da Fala e no Partido Nazonalista Republicán de Ourense e actuou como secretario na mesa presidencial da asemblea constitutiva do Partido Galeguista. Ocupou os cargos de concelleiro no concello de Ourense (1931) e deputado provincial, e formou parte da Comisión Xestora desta última institución. 

Dende a Deputación participou de xeito activo no Comité proferrocarril Zamora-A Coruña. Amais, foi cofundador da Caixa de Aforros de Ourense (1933) e presidente da Cruz Vermella (1935-1936). Membro da redacción da revista *Nós*, colaborou tamén en *A Nosa Terra*, *La Zarpa* e *Heraldo de Galicia*, entre outras publicacións. Participou, amais, na emisión galega na BBC.

Foi mestre no colexio de Quereño (Rubiá) e nos centros León XIII e Concepción Arenal na capital da provincia, entre outros. Polo seu labor educativo e divulgador do idioma e cultura de Francia, o Ministerio de Educación Nacional galo concedeulle o 14 de xullo de 1936 o Diploma de Oficial da Academia de Francia e a correspondente condecoración.

Despois do golpe de Estado do 18 de xullo de 1936 tivo que deixar forzosamente a política e en 1938 foi obrigado a marchar a Vilamarín. Alí impartiu aulas até 1945, cunha breve paréntese en Santa Marta de Moreiras (O Pereiro de Aguiar). Ese ano abandonou o ensino para traballar na empresa de transportes por ferrocarril Transfesa. Desprazouse inicialmente a Córdoba e mais a Cáceres para xestionar cargas de olivas e ovellas, respectivamente. Anos despois reincorporouse ao ensino e xubilouse a mediados da década de 1960.

Participou na creación da Editorial Galaxia e na fundación do Partido Socialista Galego (PSG), mais morreu a véspera da legalización do partido.

Notas
-----

1. ↑  "González Salgado, Eleuterio". *Enciclopedia Galega Universal* **10**. Ir Indo Edicións. 1999-2002. p. 54. ISBN 84-7680-288-9.
2. ↑  "González Salgado, Eleuterio". *Diccionario enciclopédico galego universal* **31**. *La Voz de Galicia*. 2003-2004. p. 47. ISBN 84-7680-429-6.
3. ↑  Otero Pedrayo (2005). "González Salgado, Eleuterio". *Gran Enciclopedia Galega* (DVD). El Progreso. ISBN 84-87804-88-8.
4. ↑  Epton, N. (1993): *Uvas e granito. Unha viaxe por Galicia*. Ir Indo Edicións, páx. 72. ISBN 9788476801505.

Véxase tamén
------------

### Bibliografía

* "González Salgado, Eleuterio". *Dicionario biográfico de Galicia* **2**. Ir Indo Edicións. 2010-2011. p. 179.

### Ligazóns externas

* Valcárcel López, Marcos: "Leuter González Salgado. A mirada retida" *As uvas na solaina*. 22/2/2009.